b"\n_START_ARTICLE_\nMuflon\n_START_PARAGRAPH_\nMuflon er ben\xc3\xa6vnelsen p\xc3\xa5 flere former af vilde f\xc3\xa5r i Europa og Asien, men p\xc3\xa5 dansk menes som regel den europ\xc3\xa6iske muflon (Ovis musimon). Det er omdiskuteret om muflonen er en af stamformerne til tamf\xc3\xa5ret eller selv er en forvildet efterkommer af tamf\xc3\xa5r. Muflonen lever i bjergegne, normalt over tr\xc3\xa6gr\xc3\xa6nsen._NEWLINE_Bestanden af asiatisk muflon og urialf\xc3\xa5r bliver samlet af IUCN kategoriseret som s\xc3\xa5rbar (VU), fordi bestanden er g\xc3\xa5et drastisk tilbage i de seneste \xc3\xa5rtier.\n_START_SECTION_\nBeskrivelse\n_START_PARAGRAPH_\nMuflonen har en r\xc3\xb8dbrun, kort pels med en m\xc3\xb8rk stribe langs ryggen og en lys saddeltegning. Hanner og nogle hunner har horn. Hos udvoksede hanner er hornene snoede n\xc3\xa6sten en hel omgang og er op til 85 cm lange. Skulderh\xc3\xb8jden er cirka 90 cm og v\xc3\xa6gten er omkring 50 kg hos hanner og 35 kg hos hunner.\n_START_SECTION_\nEurop\xc3\xa6isk muflon\n_START_PARAGRAPH_\nDen europ\xc3\xa6iske muflon (Ovis aries musimon eller Ovis musimon) er i Europa oprindeligt udbredt p\xc3\xa5 Sardinien og Korsika, men er siden blevet indf\xc3\xb8rt mange steder i det \xc3\xb8vrige Europa som jagtvildt, is\xc3\xa6r til Tyskland og \xc3\x98strig i begyndelsen af 1900-tallet._NEWLINE_Muflonen er fra i 1950'erne blevet indf\xc3\xb8rt til Danmark, hvor der nu findes fritlevende bestande p\xc3\xa5 isolerede \xc3\xb8er som Vejr\xc3\xb8 ved Sams\xc3\xb8, \xc3\x86bel\xc3\xb8 og Brands\xc3\xb8. Mufloner foretr\xc3\xa6kker et landskab, der veksler mellem \xc3\xa5bne, solbeskinnede sletter og krat af stedsegr\xc3\xb8nne v\xc3\xa6kster. Mufloner klarer sig derimod d\xc3\xa5rligt i t\xc3\xa6tte tr\xc3\xa6bevoksninger eller p\xc3\xa5 fugtig bund.\n_START_SECTION_\nAsiatisk muflon\n_START_PARAGRAPH_\nDen asiatiske muflon er udbredt i Kaukasus, Anatolien, nordlige Irak og vestlige Iran. Det videnskabelige navn varierer alt efter systematisk opfattelse og er enten en gruppe af underarter under Ovis aries (kaldet orientalis-gruppen) eller en gruppe af underarter under urialf\xc3\xa5ret (Ovis orientalis)._NEWLINE_Undertiden ben\xc3\xa6vnes ogs\xc3\xa5 \xc3\xb8stligere bestande gennem Centralasien til Mongoliet som mufloner, det vil sige inklusiv urialf\xc3\xa5r og argalif\xc3\xa5r."